b'\n_START_ARTICLE_\nCol\xc3\xb2nia de Guinea Francesa\n_START_PARAGRAPH_\nLa col\xc3\xb2nia de Guinea Francesa fou una entitat colonial francesa creada el 19 de mar\xc3\xa7 de 1893 amb el que fins aleshores era la col\xc3\xb2nia dels Rius del Sud. El decret de l\'1 d\'agost de 1893 establia una depend\xc3\xa8ncia de la col\xc3\xb2nia del govern del Senegal, per\xc3\xb2 se li concedia autonomia financera. El 16 de juny de 1895 fou integrada en l\'\xc3\x80frica Occidental Francesa com a col\xc3\xb2nia de ple dret. El 1896 les forces franceses van derrotar al darrer almamy de Futa Djalon, Bokar Biro Barry a la batalla de Porekada, i vuit de les seves prov\xc3\xadncies territoris foren declarades independents sota protectorat franc\xc3\xa8s i van passar a formar part de Guinea i poc despr\xc3\xa9s convertides en cercles colonials; les tres restants (Timbo, Buria i Kalen) van quedar com a territori d\'un almamy sense cap poder (fins a 1912); tant l\'almamy com els caps provincials fulbes van restar com autoritats tradicionals durant el per\xc3\xadode colonial (per\xc3\xb2 foren suprimits pel consell de govern en virtut de la llei quadre a l\'estiu de 1957). El 1898 Samori Tur\xc3\xa9 fou capturat per la columna Gourard i deportat al Gabon on va morir dos anys despr\xc3\xa9s._NEWLINE_El 1899 es va suprimir la col\xc3\xb2nia del Sudan Franc\xc3\xa8s i sis cercles foren integrats a la col\xc3\xb2nia de Guinea (Dinguiray, Siguiri, Kouroussa, Kankan, Kissidougou i Beylas) i quan el Sudan Franc\xc3\xa8s fou recreat amb un altre nom (Seneg\xc3\xa0mbia i N\xc3\xadger el 1902 i Alt Senegal i N\xc3\xadger el 1904) aquests cercles van restar part de Guinea.  El 1921 tenia 1.875.996 habitants dels quals 1.357 eren europeus.   _NEWLINE_Del 16 de juny de 1940 al novembre de 1942 la col\xc3\xb2nia fou lleial al govern de Vichy, i despr\xc3\xa9s va passar a la Fran\xc3\xa7a Lliure; el 13 d\'octubre de 1946 fou declarada Territori Franc\xc3\xa8s d\'Ultramar._NEWLINE_Era territori d\'Ultramar quan, a proposta del cap nacionalista Sekou Tour\xc3\xa9, va votar "no" al refer\xc3\xa8ndum proposat per Fran\xc3\xa7a per avan\xc3\xa7ar limitadament en l\'autogovern, optant doncs per assolir la independ\xc3\xa8ncia completa (28 de setembre de 1958) que es va proclamar tot seguit el 2 d\'octubre de 1958.'